Kap. 2315 og 1503

Prop. 165 S

(2012–2013)
Proposisjon til Stortinget (forslag til stortingsvedtak)

Lønnsregulering for arbeidstakere i det statlige tariffområdet 2013 mv.

Tilråding fra Fornyings-, administrasjons- og kirkedepartementet 31. mai 2013, godkjent i statsråd samme dag. (Regjeringen Stoltenberg II)

Dokumentet på regjeringen.no

1 Innledning

Fornyings-, administrasjons- og kirkedepartementet legger med dette fram forslag under kap. 2315 Lønnsregulering for arbeidstakere i det statlige tariffområdet og kap. 1503 Midler til opplæring og utvikling av tillitsvalgte:

Lønnsregulering fra 1. mai 2013 for arbeidstakere i det statlige tariffområdet m.fl.

Endringer i statsbudsjettet for 2013.

2 Lønnsregulering for arbeidstakere i det statlige tariffområdet med virkning fra 1. mai 2013 mv.

2.1 Lønnsforhandlinger mv. per 1. mai 2013

Hovedtariffavtalen i staten for perioden 1. mai 2012 til 30. april 2014 mellom staten v/Fornyings-, administrasjons- og kirkedepartementet og tjenestemennenes hovedsammenslutninger (LO Stat, Yrkesorganisasjonenes Sentralforbund Stat (YS Stat), Hovedorganisasjonen for universitets- og høyskoleutdannede (Unio) og Akademikerne) har en reguleringsbestemmelse for andre avtaleår. Stortinget samtykket i dette ved behandling av Prop. 128 S (2011-2012) Lønnsregulering for arbeidstakere i det statlige tariffområdet 2012 mv.

Forhandlingene ble innledet 12. april med at partene la fram og begrunnet sine krav. Partenes rapporter fra Statistikk- og beregningsutvalget i staten, mars 2013 og tilleggsrapport juni 2013, ble også fremlagt.

Fram til den 30. april gjennomførte partene flere møter. Den 30. april kl. 17.00 la staten fram endelig tilbud. Hovedsammenslutningene aksepterte tilbudet kl. 19.00 samme dag. Protokoll av 30. april 2013 følger som vedlegg 1 med undervedlegg 1-3.

Generelt

Lønnsoppgjøret for andre avtaleår gir en årslønnsvekst fra 2012 til 2013 på 3,48 pst.

Generelle tillegg på hovedlønnstabellen – andre avtaleår

Med virkning fra 1. mai 2013 er det gitt generelle tillegg på hovedlønnstabellen i staten - tabell A. Tilleggene er gitt med stigende kronebeløp fra 4200 kroner på lønnstrinn 19 til 4500 kroner på lønnstrinn 51. Fra lønnstrinn 52 til og med lønnstrinn 101 er det gitt et prosenttillegg på 1,07 pst. (avrundet per lønnstrinn). Ny hovedlønnstabell fremkommer i vedlegg 1, undervedlegg 2.

Lokale forhandlinger – andre avtaleår

For andre avtaleår er partene enige om at det kan føres lokale forhandlinger dersom arbeidsgiver mener det er grunnlag for dette. Lønnsendringer forutsetter dekning på virksomhetens budsjett. Virkningstidspunktet, for de virksomheter som gjennomfører lokale forhandlinger, settes til 1. august 2013. Likelønn skal prioriteres.

2.2 Lønnsregulering mv. for embets- og tjenestemenn som ikke direkte omfattes av hovedtariffavtalen i staten

Det er en forutsetning at lønnsreguleringen fra 1. mai 2013 mv. gjøres gjeldende for samtlige embets- og tjenestemenn, også de som ikke omfattes av hovedtariffavtalen. Fornyings-, administrasjons- og kirkedepartementet ber derfor om fullmakt til å gjøre avtalene gjeldende for arbeidstakere som ikke er medlemmer av forhandlingsberettigede organisasjoner – og som derfor ikke direkte omfattes av de inngåtte avtaler.

Embets- og tjenestemenn i stillinger som er tatt ut av hovedtariffavtalen, får lønns- og arbeidsvilkår administrativt fastsatt i kontrakt, og er derfor ikke omfattet av denne lønnsreguleringen.

3 Endringer på statsbudsjettet for 2013

Den samlede lønnskostnaden ved lønnsreguleringen for arbeidstakere i det statlige tariffområdet per 1. mai 2013, er for tidsrommet 1. mai - 31. desember 2013 beregnet til om lag 1,05 mrd. kroner. Anslaget til bevilgning er beregnet ut fra lønnsmassen i det statlige tariffområdet per 1. oktober 2012. Den faktiske bruttovirkningen av lønnsoppgjøret i statsbudsjettet for 2013 vil derfor trolig bli noe høyere enn dette. Helårsvirkningen av oppgjøret for lønnskostnadene vil være på om lag 1,82 mrd. kroner.

Anslaget omfatter alle tilsatte som omfattes av hovedtariffavtalen i staten. Merutgifter som følge av forhøyede satser for overtid og arbeidsgiveravgift er med.

Regjeringen legger i tråd med vanlig praksis opp til at ordinære, bruttobudsjetterte forvaltningsorganer som hovedregel skal få kompensert for den budsjettmessige virkningen av lønnsoppgjøret. Virksomheter med arbeidstakere som får lønn administrativt fastsatt i kontrakt, må dekke merutgiften knyttet til disse arbeidstakerne innenfor eksisterende budsjettrammer. Kompensasjon for budsjettvirkningen foreslås med en bevilgning ut fra et anslag på hva kostnaden vil utgjøre, samt ved å be om at Finansdepartementet får fullmakt til å fordele ut bevilgningen på de relevante budsjettposter. Finansdepartementet orienterer Stortinget om hvordan bevilgningen har blitt fordelt ifm. ny saldering av statsbudsjettet for 2013.

Bevilgningsbehovet ifm. budsjettkompensasjon anslås til 0,80 mrd. kroner. Etter vanlig praksis foreslår derfor regjeringen at kap. 2315 Lønnsregulering for arbeidstakere i det statlige tariffområdet bevilges med 0,80 mrd. kroner, samt at Finansdepartementet får fullmakt til å fordele bevilgningen på de relevante budsjettposter, jf. forslag til romertallsvedtak.

Merutgifter i forbindelse med lønnsreguleringene for forvaltningsorgan med særskilte fullmakter og forvaltningsbedrifter, dekkes som hovedregel innenfor virksomhetenes egne budsjetter.

Under kap. 1503 Midler til opplæring og utvikling av tillitsvalgte, post 70 Tilskudd, foreslås det en økning på om lag 9,1 mill. kroner. Forslagene er utregnet på grunnlag av årsverk og lønnsmasse i staten per 1. oktober 2012.

Det er avsatt midler til dekning av merutgiftene ved lønnsregulering for arbeidstakere i det statlige tariffområdet mv. under kap. 2309 Tilfeldige utgifter, post 01 Driftsutgifter. Bevilgningen under kap. 2309 Tilfeldige utgifter vil bli redusert i forbindelse med proposisjon om ny saldering av statsbudsjettet 2013 til høsten.

Tilråding

Fornyings-, administrasjons- og kirkedepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om lønnsregulering for arbeidstakere i det statlige tariffområdet 2013 mv.

Vi HARALD, Norges konge,

stadfester:

Stortinget blir bedt om å gjøre vedtak om lønnsregulering for arbeidstakere i det statlige tariffområdet 2013 mv. i samsvar med et vedlagt forslag.

Forslag
til vedtak om lønnsregulering for arbeidstakere i det statlige tariffområdet 2013 mv.

I

I statsbudsjettet for 2013 gjøres følgende endringer:

Utgifter:

Kap

Post

Formål

Kroner

2315

Lønnsregulering for arbeidstakere i det statlige tariffområdet

(NY)

01

Driftsutgifter, bevilges med

800 000 000

1503

Midler til opplæring og utvikling av tillitsvalgte

70

Tilskudd, økes med

9 087 000

fra kr 149 934 000 til kr 159 021 000

II

Stortinget samtykker i at det med virkning fra 1. mai 2013 foretas regulering av lønningene mv. for arbeidstakere i det statlige tariffområdet som er medlemmer av LO Stat, YS Stat, Unio og Akademikerne i samsvar med protokoll av 30. april 2013.

III

For embets- og tjenestemenn som ikke er medlemmer av organisasjoner som nevnt i II og derfor ikke får sine lønns- og arbeidsvilkår fastsatt i hovedtariffavtale, skal det gjelde de samme lønns- og arbeidsvilkår som etter II. Embets- og tjenestemenn som er tatt ut av hovedtariffavtalen, får sine lønns- og arbeidsvilkår fastsatt administrativt i egen kontrakt.

IV

Stortinget samtykker i at Finansdepartementet får fullmakt til å fordele bevilgningen under kap. 2315 Lønnsregulering for arbeidstakere i det statlige tariffområdet, post 01 Driftsutgifter, på de av postene i statsbudsjettet som har lønnsbevilgning.

Vedlegg 1
Protokoll

Figur 1.1

Figur 1.2

Figur 1.3

Undervedlegg a

Mellomoppgjøret i Staten pr. . mai 2013

Figur 1.4

Undervedlegg b

Hovedlønnstabell

Figur 1.5

Undervedlegg c

Endringer i lokale forhandlingssteder

Figur 1.6